偶書  其三
作者：楊簡
朝代：宋

paragraphs: 自古挑才揚，暨漢多書木。
才木雖不同，一音貫吳蜀。
大道無異同，奚庸析耳目。
千載覺者幾，邇來帝錫福。
所知餘百人，宗祖慈湖麓。
天地吾施生，四時吾繼續。
日月吾光明，變化吾機軸。
夫人同此機，宇內皆吾族。
惟日用不知，被褐而懷玉。
禮三百三千，是誰不備足。
父母誰不愛，弟幼誰不育。
事上誰不敬，對賓誰不肅。
步步在杏壇，句句香芬馥。
羣峰穿白雲，碧流響松谷。
諄諄帝誨我，敢不拱承囑。
夙興筆此詩，既復從首讀。
此讀人不聞，惟有庭前菊。